b'\n_START_ARTICLE_\nApa\xc4\x8de\n_START_SECTION_\nZgodovina\n_START_PARAGRAPH_\nKraj je bil prvi\xc4\x8d pisno omenjen leta 1193 in se je do leta 1220 poimenoval kot Appetstal. Po eni izmed razlag bi lahko prvotno poimenovanje Appetstal izhajalo iz besed \xc2\xbbabbatis stalum\xc2\xab, tj. opatji dvorec. Po prvi svetovni vojni se kraj imenuje Apa\xc4\x8de. Dana\xc5\xa1nji zahodni del Apa\xc4\x8d je v preteklosti sestavljalo lastno zaselje z imenom Hauptmannsdorf. Danes naselje zajema tudi podro\xc4\x8dje omenjenega zaselka. Cerkev Marijinega vnebovzetja, ki je ume\xc5\xa1\xc4\x8dena v sredi\xc5\xa1\xc4\x8de naselja, je bila zgrajena leta 1440._NEWLINE_Obmo\xc4\x8dje Apa\xc5\xa1kega polja ima kar nekaj prelomnih dogodkov v svoji zgodovini, ki so pustile trajne posledice za naslednje tukaj \xc5\xbeive\xc4\x8de generacije. Do za\xc4\x8detka prve svetovne vojne je obmo\xc4\x8dje Apa\xc5\xa1kega polja pripadalo Avstro-Ogrski. Po prvi svetovni vojni je bilo Apa\xc5\xa1ko polje na podlagi Sen\xc5\xbeermenske mirovne pogodbe iz leta 1919 dodeljeno Kraljevini SHS, ko je bila sredinska \xc4\x8drta reke Mure dolo\xc4\x8dena kot dr\xc5\xbeavna meja z Republiko Avstrijo._NEWLINE_Za obmo\xc4\x8dje Apa\xc4\x8d je bila v tem \xc4\x8dasu dolo\xc4\x8dena tudi demarkacijska \xc4\x8drta kot nevtralni pas. Za potovanje oseb v mesto Radgona iz t.i. nevtralnega obmo\xc4\x8dja je bilo potrebno pridobiti nem\xc5\xa1ko izkaznico ter jo ob odhodu iz Radgone potrditi pri vladnem komisarju. Avstrijska stran je med prebivalci ve\xc4\x8dinoma nem\xc5\xa1kega porekla lobirala za priklju\xc4\x8ditev tega obmo\xc4\x8dja k Republiki Avstriji. Predvsem je bil dejaven radgonski pod\xc5\xbeupan dr. Kamnikar.\n_START_SECTION_\nZna\xc4\x8dilnosti pogovornega jezika\n_START_PARAGRAPH_\nApa\xc5\xa1ko polje je bilo v svoji zgodovini vseskozi poseljeno z ve\xc4\x8dinoma nem\xc5\xa1kim prebivalstvom, t.i. apa\xc5\xa1kimi Nemci, zato je bil pogovorni jezik na obravnavanem obmo\xc4\x8dju ve\xc4\x8dinoma nem\xc5\xa1ki. Govore na tem obmo\xc4\x8dju slovenska dialektologija uvr\xc5\xa1\xc4\x8da med slovenskogori\xc5\xa1ko nare\xc4\x8dje. Le-to se uporablja v obrobnih krajih v Slovenskih goricah. Med prisotnimi govori se pojavljajo interference med slovenskogori\xc5\xa1kim nare\xc4\x8djem, slovenskim knji\xc5\xbenim jezikom, nem\xc5\xa1kim jezikom ter nare\xc4\x8dji tukaj \xc5\xbeive\xc4\x8dih t.i. kolonistov.'